ANYKŠČIŲ RAJONO SAVIVALDYBĖS

TARYBA

SPRENDIMAS

DĖl PINIGINĖS SOCIALINĖS PARAMOS ANYKŠČIŲ RAJONO SAVIVALDYBĖS GYVENTOJAMS TEIKIMO TVARKOS APRAŠO PATVIRTINIMO

2014 m. sausio 30 d. Nr. 1-TS-16

Anykščiai

Vadovaudamasi Lietuvos Respublikos vietos savivaldos įstatymo 6 straipsnio 43 punktu, 7 straipsnio 9 punktu, 16 straipsnio 2 dalies 38 punktu ir 18 straipsnio 1 dalimi bei Lietuvos Respublikos piniginės socialinės paramos nepasiturintiems gyventojams įstatymo 4 straipsnio 1 dalies 2 punktu, 22 straipsnio 2 dalies 2 punktu, 7, 8 dalimis ir 23 straipsnio 2 dalies 6, 12 punktais bei 3 dalimi, Anykščių rajono savivaldybės taryba n u s p r e n d ž i a:

1. Patvirtinti Piniginės socialinės paramos Anykščių rajono savivaldybės gyventojams teikimo tvarkos aprašą (pridedama).

2. Nustatyti, kad socialinėms pašalpoms administruoti skiriama 5 procentai socialinėms pašalpoms skirtų lėšų nuo panaudotų lėšų socialinėms pašalpoms mokėti.

3. Nustatyti, kad nepanaudotos lėšos socialinėms pašalpoms mokėti naudojamos socialinės srities funkcijoms.

4. Pripažinti netekusiu galios Anykščių rajono savivaldybės tarybos 2012 m. sausio 26 d. sprendimą Nr. TS-4 „Dėl piniginės socialinės paramos Anykščių rajono savivaldybės gyventojams teikimo tvarkos aprašo patvirtinimo“.

Meras	Sigutis Obelevičius

PATVIRTINTA

Anykščių rajono savivaldybės tarybos

2014 m. sausio 30 d. sprendimu Nr. 1-TS-16

PINIGINĖS SOCIALINĖS PARAMOS ANYKŠČIŲ RAJONO SAVIVALDYBĖS GYVENTOJAMS TEIKIMO TVARKOS APRAŠAS

I. BENDROSIOS NUOSTATOS

1. Piniginės socialinės paramos Anykščių rajono savivaldybės gyventojams teikimo tvarkos aprašas (toliau – tvarkos aprašas) nustato piniginės socialinės paramos Anykščių rajono savivaldybės gyventojams teikimo tvarką.

2. Šiame tvarkos apraše vartojamos sąvokos atitinka Lietuvos Respublikos piniginės socialinės paramos nepasiturintiems gyventojams įstatyme (toliau – Įstatymas) ir kituose teisės aktuose apibrėžtas sąvokas.

3. Piniginė socialinė parama teikiama taikant Įstatymo nuostatas tiek, kiek jų nereglamentuoja šis tvarkos aprašas.

4. Anykščių rajono savivaldybės gyventojams piniginę socialinę paramą teikia Anykščių rajono savivaldybės administracija.

II. PINIGINĖS SOCIALINĖS PARAMOS RŪŠYS

5. Piniginės socialinės paramos nepasiturintiems gyventojams rūšys yra šios:

5.1. socialinė pašalpa;

5.2. būsto šildymo išlaidų, geriamojo vandens išlaidų ir karšto vandens išlaidų kompensacijos (toliau – kompensacijos).

6. Socialinės pašalpos teikiamos vykdant savarankiškąją savivaldybės funkciją, kompensacijos – valstybinę funkciją.

III. KREIPIMASIS DĖL PINIGINĖS SOCIALINĖS PARAMOS

7. Anykščių rajono savivaldybės gyventojai dėl piniginės socialinės paramos pagal gyvenamąją vietą kreipiasi į Anykščių rajono savivaldybės administracijos Socialinės paramos skyriaus (toliau – Socialinės paramos skyrius) „Vieno langelio“ specialistą, socialinio darbo organizatorių mieste / seniūnijoje arba (vyresnįjį) socialinių išmokų/ vyresnįjį specialistą ir pateikia skirti piniginę socialinę paramą reikalingus dokumentus pagal Įstatyme numatytus reikalavimus.

8. Prašymą-paraišką gauti piniginę socialinę paramą pateikęs asmuo pateikia duomenis apie mėnesio, einančio prieš prašymo-paraiškos pateikimo mėnesį, paskutinę dieną turimą turtą, nurodytą Įstatymo 14 straipsnyje, ir tai patvirtinančius dokumentus, išskyrus atvejus, kai savivaldybės administracija duomenis gauna iš valstybės ir žinybinių registrų bei valstybės informacinių sistemų. Šie duomenys, jeigu nėra pasikeitimų, pateikiami kas 12 mėnesių. Šiam terminui pasibaigus, socialinės paramos teikimo laikotarpiu iki paramos teikimo laikotarpio pabaigos naujų duomenų apie turimą turtą pateikti nereikia.

9. Piniginei socialinei paramai gauti trūkstami dokumentai pateikiami ne vėliau kaip per mėnesį nuo prašymo-paraiškos gauti piniginę socialinę paramą pateikimo dienos, išskyrus atvejus, kai pajamos piniginei socialinei paramai gauti apskaičiuojamos Įstatymo 18 straipsnio 1 dalies 2 punkte nustatyta tvarka. Kai pajamos piniginei socialinei paramai gauti apskaičiuojamos Įstatymo 18 straipsnio 1 dalies 2 punkte nustatyta tvarka, piniginei socialinei paramai gauti trūkstami dokumentai pateikiami ne vėliau kaip per 2 mėnesius nuo prašymo-paraiškos pateikimo dienos. Jeigu asmuo nustatytu laiku nepateikia trūkstamų dokumentų, per 5 darbo dienas priimamas sprendimas neteikti piniginės socialinės paramos ir asmeniui grąžinami jo pateikti dokumentai.

10. Seniūnijų socialinio darbo organizatoriai ne rečiau kaip kartą per savaitę priimtus gyventojų prašymus-paraiškas gauti piniginę socialinę paramą su visais Įstatyme numatytais dokumentais pateikia Socialinės paramos skyriui.

IV. PINIGINĖS SOCIALINĖS PARAMOS SKYRIMAS

11. Piniginės socialinės paramos skyrimo laikotarpiai:

11.1. socialinė pašalpa ir kompensacijos už centralizuotai teikiamą geriamąjį vandenį ir karštą vandenį skiriamos ištisus metus;

11.2. kompensacijos už centralizuotai teikiamą būsto šildymą skiriamos už šildymo sezono laikotarpį nuo šildymo sezono pradžios ir pabaigos, kuriuos skelbia Anykščių rajono savivaldybės administracijos direktorius;

11.3. kompensacijos už kitą kurą, naudojamą šildyti būstą ir ruošti karštą vandenį ir kurio faktinės sąnaudos kiekvieną mėnesį nenustatomos, skiriamos už šildymo sezono laikotarpį nuo lapkričio 1 d. iki kitų metų balandžio 30 d.

12. Socialinė pašalpa skiriama 3 mėnesiams nuo prašymo-paraiškos pateikimo mėnesio pirmos dienos, jeigu kreipimosi ir sprendimo priėmimo metu bendrai gyvenantys asmenys arba vienas gyvenantis asmuo turi teisę į šią pašalpą.

13. Pasibaigus paskirtos socialinės pašalpos teikimo laikotarpiui, dėl tolesnio jos skyrimo bendrai gyvenantys asmenys arba vienas gyvenantis asmuo turi teisę kreiptis per mėnesį su prašymu-paraiška ir pateikti naujus dokumentus ir duomenis apie bendrai gyvenančius asmenis arba vieną gyvenantį asmenį bei jų (jo) pajamas.

14. Jeigu pasibaigus paskirtos socialinės pašalpos teikimo laikotarpiui kreipiamasi vėliau kaip po mėnesio nuo anksčiau paskirtos socialinės pašalpos teikimo laikotarpio pabaigos, socialinė pašalpa skiriama nuo prašymo-paraiškos pateikimo mėnesio pirmos dienos.

15. Kompensacijos skiriamos 3 mėnesiams nuo mėnesio, kurį bendrai gyvenantys asmenys arba vienas gyvenantis asmuo įgijo teisę į kompensacijas, pirmos dienos, tačiau ne daugiau kaip už 2 praėjusius mėnesius iki prašymo-paraiškos pateikimo mėnesio, jeigu bendrai gyvenantys asmenys arba vienas gyvenantis asmuo kreipimosi dėl kompensacijų ir sprendimo priėmimo metu, taip pat laikotarpiu, už kurį skiriamos kompensacijos, turi teisę gauti kompensacijas.

16. Jeigu pasibaigus paskirtos kompensacijos teikimo laikotarpiui dėl tolesnio jos skyrimo bendrai gyvenantys asmenys arba vienas gyvenantis asmuo per 3 mėnesius kreipiasi su prašymu-paraiška pateikdami naujus dokumentus ir duomenis apie bendrai gyvenančius asmenis arba vieną gyvenantį asmenį bei jų (jo) pajamas, kompensacijos skiriamos nuo prašymą-paraišką pateikusio asmens nurodyto vieno iš 3 mėnesių, einančių po kompensacijų gavimo laikotarpio pabaigos, jeigu bendrai gyvenantys asmenys arba vienas gyvenantis asmuo kreipimosi dėl kompensacijų metu ir laikotarpiu, už kurį skiriamos kompensacijos, turi teisę jas gauti.

17. Jeigu pasibaigus paskirtos kompensacijos teikimo laikotarpiui kreipiamasi vėliau kaip po 3 mėnesių nuo anksčiau paskirtos kompensacijos teikimo laikotarpio pabaigos, kompensacijos skiriamos tvarkos aprašo 15 punkte nustatyta tvarka.

18. Surinkęs visus reikiamus Įstatyme numatytus dokumentus skirti piniginę socialinę paramą, Socialinės paramos skyrius, vadovaudamasis Įstatymo nuostatomis, įvertina bendrai gyvenančių asmenų ar vieno gyvenančio asmens teisę gauti piniginę socialinę paramą, apskaičiuoja piniginės socialinės paramos dydį, nustato jos mokėjimo būdą ir terminą ir parengia sprendimo projektą dėl piniginės socialinės paramos skyrimo.

19. Sprendimą dėl piniginės socialinės paramos skyrimo priima Anykščių rajono savivaldybės administracijos direktorius (toliau – Administracijos direktorius) ar jo įgaliotas asmuo.

20. Sprendimas dėl piniginės socialinės paramos skyrimo priimamas ne vėliau kaip per mėnesį nuo prašymo-paraiškos ir visų reikalingų dokumentų Socialinės paramos skyriuje gavimo dienos.

21. Prašymą-paraišką pateikęs asmuo apie priimtą sprendimą dėl piniginės socialinės paramos skyrimo ar neskyrimo yra informuojamas asmens prašyme-paraiškoje nurodytu informavimo būdu ne vėliau kaip per 5 darbo dienas nuo sprendimo priėmimo dienos. Jeigu piniginė socialinė parama neskiriama, nurodoma neskyrimo priežastis ir šio sprendimo apskundimo tvarka. Pateikti dokumentai grąžinami prašymą-paraišką pateikusiam asmeniui, o jo byloje paliekamos šių dokumentų kopijos

V. PINIGINĖS SOCIALINĖS PARAMOS TEIKIMAS

22. Piniginė socialinė parama teikiama vadovaujantis Įstatymo nuostatomis.

23. Socialinės paramos skyrius kiekvieno mėnesio paskutinę darbo dieną suformuoja piniginės socialinės paramos išmokų žiniaraščius ir iki kito mėnesio 2 d. pateikia Anykščių rajono savivaldybės administracijos Apskaitos skyriui (toliau – Apskaitos skyrius).

24. Kompensacijų už centralizuotai teikiamą būsto šildymą, karštą vandenį ir geriamąjį vandenį dydį, vadovaujantis Įstatymu ir kitais teisės aktais, apskaičiuoja centralizuotai būsto šildymą, karštą vandenį ir geriamąjį vandenį teikiančios įmonės.

25. Duomenis apie bendrai gyvenančių asmenų ar vieno gyvenančio asmens pajamas būsto šildymo išlaidų, išlaidų karštam vandeniui ir išlaidų geriamajam vandeniui kompensacijoms apskaičiuoti Socialinės paramos skyrius kiekvieno mėnesio paskutinę darbo dieną perduoda kompensacijas skaičiuojančioms įmonėms, nurodytoms šio tvarkos aprašo 24 punkte.

26. Šio tvarkos aprašo 24 punkte nurodytos įmonės apskaičiuotų kompensacijų dydį už būsto šildymą, karštą vandenį ir geriamąjį vandenį nurodo gyventojams pateikiamuose atsiskaitymo dokumentuose.

27. Šio tvarkos aprašo 24 punkte nurodytos įmonės duomenis apie apskaičiuotų kompensacijų dydį už praėjusį mėnesį ne vėliau kaip iki kito mėnesio 10 dienos pateikia Apskaitos skyriui.

28. Apskaitos skyrius šio tvarkos aprašo 24 punkte nurodytoms įmonėms apskaičiuotų kompensacijų sumas perveda į jų atsiskaitomąsias sąskaitas bankuose per 21 kalendorinę dieną nuo sąskaitų pateikimo.

29. Apskaitos skyrius socialines pašalpas ir kompensacijas už kitą kurą, naudojamą šildyti būstą ir ruošti karštą vandenį ir kurio faktinės sąnaudos kiekvieną mėnesį nenustatomos, išmoka už kiekvieną praėjusį mėnesį kito mėnesio 15 d.

30. Paskirta, bet laiku neatsiimta socialinė pašalpa išmokama, jeigu dėl jos buvo kreiptasi ne vėliau kaip per mėnesį nuo paskutinio mėnesio, už kurį socialinė pašalpa buvo paskirta. Paskirta, bet laiku neatsiimta kompensacija išmokama, jeigu dėl jos buvo kreiptasi ne vėliau kaip per 3 mėnesius nuo paskutinio mėnesio, už kurį kompensacija buvo paskirta.

31. Mirus asmeniui, kurio vardu bendrai gyvenantiems asmenims mokama socialinė pašalpa ir (ar) kompensacijos, šiems bendrai gyvenantiems asmenims paskirta ir iki kito mėnesio po jo mirties neišmokėta pašalpa ir (ar) kompensacijos, jeigu dėl jų buvo kreiptasi ne vėliau kaip per 3 mėnesius po socialinę pašalpą ir (ar) kompensacijas gavusio asmens mirties dienos, išmokamos mirusįjį laidojusiam vienam iš bendrai gyvenančių asmenų, pateikus laisvos formos prašymą ir mirties liudijimo originalą, o jeigu tokio bendrai gyvenančio asmens nėra, pervedamos į vaiko (įvaikio) ar vaikų (įvaikių) vardu atidarytą sąskaitą banke. Mirus vienam gyvenančiam asmeniui, socialinės pašalpos ir (ar) kompensacijų teikimas nutraukiamas nuo jo mirties mėnesio pirmos dienos, o už praėjusį laikotarpį paskirtos ir neatsiimtos kompensacijos neišmokamos.

32. Jeigu bendrai gyvenantiems asmenims arba vienam gyvenančiam asmeniui apskaičiuota socialinė pašalpa yra mažesnė kaip 5 litai, o būsto šildymo išlaidų, geriamojo vandens išlaidų ar karšto vandens išlaidų kompensacija – mažesnė kaip 1 litas, socialinė pašalpa ir kompensacijos neišmokamos.

33. Piniginė socialinė parama asmenims, patyrusiems socialinę riziką, teikiama Anykščių rajono savivaldybės tarybos nustatyta tvarka.

34. Anykščių rajono savivaldybės tarybos nustatyta tvarka iš Anykščių rajono savivaldybės biudžeto lėšų socialinė parama gali būti skiriama ir kitais nei Įstatyme ar šiame tvarkos apraše numatytais atvejais.

VI. SOCIALINĖS PAŠALPOS DIDINIMAS, MAŽINIMAS, SUSTABDYMAS, NUTRAUKIMAS, ATNAUJINIMAS

35. Socialinė pašalpa didinama arba mažinama Įstatymo 10 straipsnyje numatytais pagrindais.

36. Socialinės pašalpos mokėjimas:

36.1. priimtas sprendimas dėl socialinės pašalpos skyrimo ir mokėjimo gali būti sustabdytas arba nutrauktas, gavus informaciją, kad asmuo gauna nelegalias pajamas, pateikė ne visus ir teisingus duomenis, turinčius įtakos teisei į socialinę pašalpą ar jos dydžiui, ar paaiškėjus kitoms aplinkybėms. Mokėjimas gali būti atnaujinamas tik gavus atsakymą iš nelegalaus darbo kontrolę ir prevenciją vykdančių institucijų ar kitų institucijų;

36.2. mokėjimas sustabdomas, kai paramos teikimo laikotarpiu siekiama nustatyti faktą, ar asmuo tebeatitinka sąlygas, kurioms esant asmuo turi teisę į socialinę pašalpą. Mokėjimas atnaujinamas, išsiaiškinus ir nustačius, kad asmuo ir toliau atitinka sąlygas, kurioms esant asmuo turi teisę į socialinę pašalpą;

36.3. mokėjimas nutraukiamas, kai paramos teikimo laikotarpiu nustatomas faktas, kad asmuo nebeatitinka sąlygų, kurioms esant asmuo turi teisę į socialinę pašalpą;

36.4. socialinės pašalpos mokėjimas sustabdomas, nutraukiamas, atnaujinamas kitais atvejais pagal Piniginės socialinės paramos teikimo komisijų rekomendacijas.

VII. SAVIVALDYBĖS ADMINISTRACIJOS TEISĖS IR PAREIGOS TEIKIANT PINIGINĘ SOCIALINĘ PARAMĄ

37. Savivaldybės administracija, teikdama piniginę socialinę paramą, privalo:

37.1. derinti socialinės pašalpos teikimo bendrai gyvenantiems asmenims arba vieniems gyvenantiems asmenims, patyrusiems socialinę riziką, formas – nepinigine forma ir pinigais. Socialinės pašalpos dydis pinigais negali viršyti 50 procentų paskirtos socialinės pašalpos dydžio;

37.2. kompensacijas bendrai gyvenantiems asmenims arba vieniems gyvenantiems asmenims, patyrusiems socialinę riziką, teikti apskaičiuotų kompensacijų sumą pervedant į energiją, kurą, geriamąjį ir karštą vandenį teikiančių įmonių ar fizinių asmenų atsiskaitomąsias sąskaitas bankuose;

37.3. 6 mėnesius socialinę pašalpą skirti tik vaikui (įvaikiui) ar vaikams (įvaikiams), įskaitant pilnamečius vaikus (įvaikius), kai jie mokosi pagal bendrojo ugdymo programą ir laikotarpiu nuo bendrojo ugdymo programos baigimo dienos iki tų pačių metų rugsėjo 1 dienos, pasirenkant ar derinant jos teikimo formą (formas), o kompensacijų 6 mėnesius neteikti bendrai gyvenantiems asmenims ar 6 mėnesiams nutraukti jų teikimą iš nelegalaus darbo kontrolę ir prevenciją vykdančių ar kitų institucijų gavus informacijos apie piniginės socialinės paramos teikimo laikotarpiu nelegaliai gautas ar gaunamas pajamas ir (ar) nelegalų darbą, neteisėtą veiklą, susijusią su pajamų gavimu;

37.4. 6 mėnesius neteikti socialinės pašalpos ir kompensacijų ar 6 mėnesiams nutraukti jų teikimą vienam gyvenančiam asmeniui iš nelegalaus darbo kontrolę ir prevenciją vykdančių ar kitų institucijų gavus informacijos apie socialinės pašalpos teikimo laikotarpiu nelegaliai gautas ar gaunamas pajamas ir (ar) nelegalų darbą, neteisėtą veiklą, susijusią su pajamų gavimu;

37.5. 3 mėnesius socialinę pašalpą skirti tik vaikui (įvaikiui) ar vaikams (įvaikiams), įskaitant pilnamečius vaikus (įvaikius), kai jie mokosi pagal bendrojo ugdymo programą ir laikotarpiu nuo bendrojo ugdymo programos baigimo dienos iki tų pačių metų rugsėjo 1 dienos, pasirenkant ar derinant jos teikimo formą (formas), jeigu bent vienas iš bendrai gyvenančių asmenų nevykdo šio tvarkos aprašo 48.2 punkte nustatytos pareigos ir (ar) nevykdo 48.3 punkte nustatytos pareigos, išskyrus atvejį, kai nesusidarė socialinės pašalpos permoka;

37.6. 3 mėnesius neteikti socialinės pašalpos ar 3 mėnesiams nutraukti jos teikimą vienam gyvenančiam asmeniui, jeigu jis nevykdo šio tvarkos aprašo 48.2 punkte nustatytos pareigos ir (ar) nevykdo 48.3 punkte nustatytos pareigos, išskyrus atvejį, kai nesusidarė socialinės pašalpos permoka;

37.7. jeigu bent vienas iš bendrai gyvenančių asmenų nevykdo šio tvarkos aprašo 48.1 punkte nustatytų pareigų, socialinę pašalpą skirti tik vaikui (įvaikiui) ar vaikams (įvaikiams), įskaitant pilnamečius vaikus (įvaikius), kai jie mokosi pagal bendrojo ugdymo programą ir laikotarpiu nuo bendrojo ugdymo programos baigimo dienos iki tų pačių metų rugsėjo 1 dienos, pasirenkant ar derinant jos teikimo formą (formas);

37.8. jeigu vienas gyvenantis asmuo nevykdo šio tvarkos aprašo 48.1 punkte nustatytų pareigų, socialinės pašalpos neteikti ar nutraukti jos teikimą, iki pareigos bus įvykdytos;

37.9. jeigu bent vienas iš bendrai gyvenančių asmenų nevykdo šio tvarkos aprašo 48.4, 48.5 ar 48.6 punktuose nustatytų pareigų, socialinę pašalpą skirti tik vaikui (įvaikiui) ar vaikams (įvaikiams), įskaitant pilnamečius vaikus (įvaikius), kai jie mokosi pagal bendrojo ugdymo programą ir laikotarpiu nuo bendrojo ugdymo programos baigimo dienos iki tų pačių metų rugsėjo 1 dienos, pasirenkant ar derinant jos teikimo formą;

37.10. jeigu vienas gyvenantis asmuo nevykdo šio tvarkos aprašo 48.4, 48.5 ar 48.6 punktuose nustatytų pareigų, socialinės pašalpos neteikti, kol šios pareigos bus įvykdytos;

37.11. 6 mėnesius neteikti socialinės pašalpos, jeigu bendrai gyvenančių asmenų ar vieno gyvenančio asmens turimų piniginių lėšų dydis viršija Įstatymo 16 straipsnio 5 dalyje nustatytą piniginių lėšų normatyvą;

37.12. 6 mėnesius neteikti socialinės pašalpos, jeigu bendrai gyvenantys asmenys arba vienas gyvenantis asmuo per 6 mėnesius iki kreipimosi dėl piniginės socialinės paramos perleido nuosavybėn kitam asmeniui Įstatymo 14 straipsnio 1 dalies 1–8 punktuose nurodytą turtą ir kreipdamiesi (kreipdamasis) dėl piniginės socialinės paramos prašyme-paraiškoje nenurodė gautų piniginių lėšų ar už jas įsigyto naujo turto;

37.13. neteikti socialinės pašalpos ar nutraukti jos teikimą vienam gyvenančiam asmeniui ar bendrai gyvenantiems asmenims, vykdantiems individualią veiklą ir (ar) nekilnojamųjų daiktų pardavimo ir (ar) nuomos veiklą, jei asmuo, vykdantis individualią veiklą ir (ar) nekilnojamųjų daiktų pardavimo ir (ar) nuomos veiklą daugiau kaip 6 mėnesius, iš vykdomos veiklos gavo mažesnes kaip minimalioji mėnesinė alga vidutines pajamas per mėnesį;

37.14. 12 mėnesių neteikti pašalpos ar 12 mėnesių nutraukti jos mokėjimą, jeigu bendrai gyvenantys asmenys arba vienas gyvenantis asmuo piniginės socialinės paramos teikimo laikotarpiu nuosavybės teise įgijo privalomą registruoti turtą, kurio vertė didesnė kaip piniginių lėšų normatyvas, nustatytas Įstatymo 16 straipsnio 5 dalyje, arba nuosavybės teise turimą privalomą registruoti turtą perleido nuosavybėn kitam asmeniui už lėšų sumą, mažesnę kaip pusė šio turto vertės, apskaičiuotos vadovaujantis Įstatymo 20 straipsnio 5 dalimi;

37.15. neskirti socialinės pašalpos bendrai gyvenantiems ar vienam gyvenančiam asmeniui, jeigu turi įsiskolinimą už socialinio būsto nuomą daugiau kaip už 6 mėnesius. Socialinė pašalpa skiriama nuo skolos apmokėjimo mėnesio pirmos dienos arba kai asmenys sudaro sutartį dėl dalies skolos apmokėjimo ir ją vykdo;

37.16. neskirti kompensacijų, nutraukti jų teikimą įsiskolinusiems už būsto šildymą, geriamąjį ar karštą vandenį bendrai gyvenantiems asmenims arba vienam gyvenančiam asmeniui, kurie nėra sudarę sutarties su paslaugų tiekėjais dėl dalies skolos apmokėjimo, kas mėnesį grąžinant ne daugiau kaip 20 procentų bendrai gyvenančių asmenų arba vieno gyvenančio asmens pajamų, arba teismas nėra priteisęs apmokėti skolą;

37.17. kilus pagrįstų įtarimų dėl prašyme-paraiškoje pateiktų duomenų apie turimą turtą ir gaunamas pajamas arba patikrinimo metu kilus pagrįstam įtarimui, kad yra pateikti neteisingi duomenys arba jie nuslepiami, pareikalauti, kad bendrai gyvenantys asmenys arba vienas gyvenantis asmuo deklaruotų turtą (įskaitant gaunamas pajamas) Lietuvos Respublikos gyventojų turto deklaravimo įstatymo (toliau – Gyventojų turto deklaravimo įstatymas) nustatyta tvarka, ir informuoti nelegalaus darbo kontrolę ir prevenciją vykdančias institucijas dėl galimai nelegaliai gautų ar gaunamų pajamų ir (ar) nelegalaus darbo ar neteisėtos veiklos, susijusios su pajamų gavimu;

37.18. kilus pagrįstų įtarimų dėl prašyme-paraiškoje pateiktų duomenų apie turimą turtą ir gaunamas pajamas, tikrinti bendrai gyvenančių asmenų arba vieno gyvenančio asmens gyvenimo sąlygas, turimą turtą ir užimtumą, surašyti buities ir gyvenimo sąlygų patikrinimo aktą, kurio pagrindu piniginė socialinė parama gali būti skiriama, neskiriama ar nutraukiamas jos mokėjimas.

38. Savivaldybės administracija, teikdama piniginę socialinę paramą, turi teisę:

38.1. darbingus nedirbančius (taip pat savarankiškai nedirbančius) ar dirbančius (taip pat savarankiškai dirbančius), atsižvelgiant į darbo laiko ar veiklos trukmę, nesimokančius darbingo amžiaus asmenis, gaunančius piniginę socialinę paramą, ir nedalyvaujančius aktyvios darbo rinkos politikos priemonėse, Vyriausybės ar jos įgaliotos institucijos nustatyta tvarka pasitelkti visuomenei naudingai veiklai atlikti;

38.2. 3 mėnesius neteikti kompensacijų bendrai gyvenantiems asmenims ar vienam gyvenančiam asmeniui ar 3 mėnesiams nutraukti jų teikimą, jeigu bent vienas iš bendrai gyvenančių asmenų ar vienas gyvenantis asmuo nevykdo šio tvarkos aprašo 48.2 punkte nustatytos pareigos ir (ar) nevykdo 48.3 punkte nustatytos pareigos, išskyrus atvejį, kai nesusidarė kompensacijų permoka;

38.3. jeigu bent vienas iš bendrai gyvenančių asmenų ar vienas gyvenantis asmuo nevykdo šio tvarkos aprašo 48.1 punkte nustatytų pareigų, kompensacijų neteikti ar nutraukti jų teikimą, iki pareigos bus įvykdytos;

38.4. 6 mėnesius neteikti kompensacijų, jeigu bendrai gyvenančių asmenų ar vieno gyvenančio asmens turimų piniginių lėšų dydis viršija Įstatymo 16 straipsnio 5 dalyje nustatytą piniginių lėšų normatyvą;

38.5. 6 mėnesius neteikti kompensacijų, jeigu bendrai gyvenantys asmenys arba vienas gyvenantis asmuo per 6 mėnesius iki kreipimosi dėl piniginės socialinės paramos perleido nuosavybėn kitam asmeniui Įstatymo 14 straipsnio 1 dalies 1–8 punktuose nurodytą turtą ir kreipdamiesi (kreipdamasis) dėl piniginės socialinės paramos prašyme-paraiškoje nenurodė gautų piniginių lėšų ar už jas įsigyto naujo turto;

38.6. 6 mėnesius neteikti kompensacijų ar 6 mėnesiams nutraukti jų teikimą darbingo amžiaus darbingam (darbingiems) vienam gyvenančiam asmeniui arba bendrai gyvenantiems asmenims, vykdantiems individualią veiklą ir (ar) nekilnojamųjų daiktų pardavimo ir (ar) nuomos veiklą, kuriems ilgiau kaip 6 mėnesius buvo teikiama piniginė socialinė parama, jeigu jie prašyme-paraiškoje nurodo, kad šiuo laikotarpiu iš vykdomos veiklos gavo mažesnes kaip minimalioji mėnesinė alga vidutines pajamas per mėnesį;

38.7. 12 mėnesių neteikti kompensacijų ar 12 mėnesių nutraukti jų mokėjimą, jeigu bendrai gyvenantys asmenys arba vienas gyvenantis asmuo piniginės socialinės paramos teikimo laikotarpiu nuosavybės teise įgijo privalomą registruoti turtą, kurio vertė didesnė kaip piniginių lėšų normatyvas, nustatytas Įstatymo 16 straipsnio 5 dalyje, arba nuosavybės teise turimą privalomą registruoti turtą perleido nuosavybėn kitam asmeniui už lėšų sumą, mažesnę kaip pusė šio turto vertės, apskaičiuotos vadovaujantis Įstatymo 20 straipsnio 5 dalimi;

38.8. bendrai gyvenantiems asmenims arba vienam gyvenančiam asmeniui, kuriems paskirta socialinė pašalpa, tačiau dėl vaikų nepriežiūros jų vaikai (vaikas) apgyvendinti kūdikių namuose, vaikų namuose, pas globėją ir kt., socialinę pašalpą tėvams mokėti 50 procentų dydžio pasirenkant ar derinant jos teikimo formą (formas);

38.9. jeigu iš atsakingų institucijų yra gauta informacija, kad bendrai gyvenantys asmenys neužtikrina auginamo vaiko (įvaikio) ar vaikų (įvaikių) privalomo ir valstybės garantuojamo ugdymo iki 16 metų pagal pradinio, pagrindinio ugdymo programas, socialinę pašalpą skirti tik vaikui (įvaikiui) ar vaikams (įvaikiams), įskaitant pilnamečius vaikus (įvaikius), kai jie mokosi pagal bendrojo ugdymo programą ir laikotarpiu nuo bendrojo ugdymo programos baigimo dienos iki tų pačių metų rugsėjo 1 dienos, iki pareigos bus įvykdytos;

38.10. patikrinusi bendrai gyvenančių asmenų arba vieno gyvenančio asmens gyvenimo sąlygas ir surašiusi buities ir gyvenimo sąlygų patikrinimo aktą, neteikti kompensacijų ar nutraukti jų teikimą, jeigu bendrai gyvenantys asmenys arba vienas gyvenantis asmuo deklaruoja gyvenamąją vietą būste arba jį išsinuomoja, bet jame faktiškai negyvena;

38.11. papildomai apklausti asmenis, kurie kreipiasi dėl piniginės socialinės paramos skyrimo ar gauna šią paramą, tikrinti jų pateiktus dokumentus ir reikalauti papildomų duomenų, įrodančių bendrai gyvenančių asmenų arba vieno gyvenančio asmens teisę į piniginę socialinę paramą;

38.12. siekiant įvertinti piniginės socialinės paramos teikimo veiksmingumą, periodiškai (mažiausiai kartą per metus) tikrinti bendrai gyvenančių asmenų arba vieno gyvenančio asmens gyvenimo sąlygas, turimą turtą ir užimtumą;

38.13. nereikalauti iš piniginę socialinę paramą gaunančių bendrai gyvenančių asmenų arba vieno gyvenančio asmens iš naujo pateikti tų duomenų, kurie iki pakartotinio kreipimosi yra nepasikeitę;

38.14. pasitelkti bendruomeninių organizacijų ir (ar) religinių bendruomenių, ir (ar) religinių bendrijų, ir (ar) kitų nevyriausybinių organizacijų atstovus, ir (ar) gyvenamosios vietovės bendruomenės narius, ir (ar) seniūnaičius, ir (ar) kitus suinteresuotus asmenis dalyvauti svarstant klausimus dėl piniginės socialinės paramos skyrimo.

39. Patikrinus bendrai gyvenančių asmenų arba vieno gyvenančio asmens gyvenimo sąlygas ir surašius buities ir gyvenimo sąlygų patikrinimo aktą, bendrai gyvenantiems asmenims arba vienam gyvenančiam asmeniui Anykščių rajono savivaldybės administracija turi teisę išimties tvarka:

39.1. skirti socialinę pašalpą, jeigu bendrai gyvenančių asmenų arba vieno gyvenančio asmens pajamos yra mažesnės už valstybės remiamas pajamas bendrai gyvenantiems asmenims arba vienam gyvenančiam asmeniui, tačiau bendrai gyvenantys asmenys arba vienas gyvenantis asmuo neatitinka Įstatymo 6 straipsnio 1 ar 3 punkte nustatytų reikalavimų;

39.2. skirti kompensacijas, jeigu išlaidos už būsto šildymą, už faktinį geriamojo vandens ir (ar) karšto vandens kiekį atitinka Įstatymo 11 straipsnyje nustatytus kompensuojamus dydžius, tačiau bendrai gyvenantys asmenys arba vienas gyvenantis asmuo neatitinka Įstatymo 7 straipsnio 1 dalies 1 ar 2 punkte nustatytų reikalavimų;

39.3. skirti socialinę pašalpą ir kompensacijas bendrai gyvenantiems asmenims, kurie nėra sudarę teismo patvirtintos sutarties dėl vaiko (įvaikio) materialinio išlaikymo arba dėl išlaikymo ir (ar) tėvystės nustatymo nesikreipė į teismą arba dėl išlaikymo ir (ar) tėvystės nustatymo kreipėsi į teismą, bet tėvystė nebuvo nustatyta ir (ar) išlaikymas nebuvo priteistas arba pareiškimas paliktas nenagrinėtas;

39.4. skirti socialinę pašalpą bendrai gyvenantiems asmenims, santuokos nutraukimo bylos nagrinėjimo metu esant ginčui, atskirai;

39.5. skirti būsto šildymo išlaidų kompensaciją už didesnį negu nustatyta Įstatymo 12 straipsnio 1 dalies 1 punkte, naudingojo būsto ploto normatyvą;

39.6. skirti socialinę pašalpą, jeigu bendrai gyvenančių asmenų arba vieno gyvenančio asmens vidutinės pajamos per mėnesį ne daugiau kaip 20 procentų viršija valstybės remiamų pajamų dydį ir bendrai gyvenantys asmenys arba vienas gyvenantis asmuo atitinka Įstatymo 6 straipsnio 1 ir 3 punktuose nustatytus reikalavimus: vienam gyvenančiam asmeniui ir dviem bendrai gyvenantiems asmenims – 25 procentų valstybės remiamų pajamų dydžio; trims ir keturiems bendrai gyvenantiems asmenims – 50 procentų valstybės remiamų pajamų dydžio; penkiems ir daugiau – 70 procentų valstybės remiamų pajamų dydžio;

39.7. skirti būsto šildymo išlaidų kompensaciją vienam gyvenančiam asmeniui arba bendrai gyvenantiems asmenims, jeigu jie deklaruoja gyvenamąją vietą jų nuosavybės teise turimame būste arba nuomojasi būstą, kuris Nekilnojamojo turto registre nėra įregistruotas kaip gyvenamosios patalpos arba atskira gyvenamoji patalpa, kai bendraturčių nuosavybės teisės dalys nėra nustatytos;

39.8. skirti būsto šildymo išlaidų kompensaciją, jeigu daugiabučio namo buto savininkas neatitinka Įstatymo 7 straipsnio 5 dalyje nustatytų reikalavimų;

39.9. skirti socialinę pašalpą ir kompensacijas bendrai gyvenantiems asmenims arba vienam gyvenančiam asmeniui, kai jiems piniginė socialinė parama neskiriama Įstatymo 21 straipsnio 11 dalyje nustatytu atveju;

39.10. skirti socialinę pašalpą vienam gyvenančiam asmeniui ar bendrai gyvenantiems asmenims, vykdantiems individualią veiklą ir (ar) nekilnojamųjų daiktų pardavimo ir (ar) nuomos veiklą, jei asmuo, dirbantis pagal verslo liudijimą daugiau kaip 6 mėnesius, iš vykdomos veiklos gavo mažesnes kaip minimalioji mėnesinė alga vidutines pajamas per mėnesį;

39.11. nemažinti socialinės pašalpos dydžio, kaip nustatyta Įstatymo 10 straipsnio 2 dalies 1–5 punktuose, jeigu Lietuvos teritorinė darbo birža ar kitos valstybės valstybinė įdarbinimo tarnyba socialinės pašalpos teikimo laikotarpiu nepasiūlė darbo arba nepasiūlė dalyvauti aktyvios darbo rinkos politikos priemonėse.

VIII. PINIGINĖS SOCIALINĖS PARAMOS TEIKIMO KOMISIJŲ KOMPETENCIJA

40. Piniginės socialinės paramos teikimo klausimams nagrinėti savivaldybėje kiekvienoje rajono seniūnijoje bei mieste sudaroma Piniginės socialinės paramos teikimo komisija (toliau – Komisija), kuri veikia pagal Administracijos direktoriaus įsakymu patvirtintus nuostatus.

41. Komisijų nariais gali būti savivaldybės administracijos darbuotojai, bendruomeninių organizacijų, religinių bendruomenių ir bendrijų, kitų nevyriausybinių organizacijų atstovai, gyvenamosios vietovės bendruomenės nariai, seniūnaičiai bei kiti suinteresuoti asmenys.

42. Komisijos veikia visuomeniniais pagrindais.

43. Komisijų funkcijos:

43.1. svarstyti Komisijai pateiktus piniginės socialinės paramos teikimo atvejus;

43.2. kviesti piniginės socialinės paramos gavėjus pokalbiui;

43.3. dalyvauti tikrinant bendrai gyvenančių asmenų arba vieno gyvenančio asmens gyvenimo sąlygas, turimą turtą ir užimtumą;

43.4. teikti rekomendacijas Socialinės paramos skyriui dėl piniginės socialinės paramos teikimo bendrai gyvenantiems asmenims arba vienam gyvenančiam asmeniui;

43.5. teikti rekomendacijas Socialinės paramos skyriui dėl kreipimosi į nelegalaus darbo kontrolę ir prevenciją vykdančias institucijas.

44. Komisijos posėdžiauti renkasi ne rečiau kaip kartą per mėnesį. Komisijų posėdžiai protokoluojami. Protokolus pasirašo Komisijos pirmininkas, sekretorius ir visi posėdyje dalyvavę Komisijos nariai.

45. Dėl kiekvieno svarstomo atvejo Komisija priima rekomendacinio pobūdžio sprendimą dėl piniginės socialinės paramos skyrimo, neskyrimo, sustabdymo, atnaujinimo ar nutraukimo.

46. Rekomendacijos, kurias pasirašo Komisijos pirmininkas ir sekretorius, per 3 darbo dienas ir ne vėliau kaip iki kiekvieno mėnesio 25 dienos pateikiamos Socialinės paramos skyriui.

47. Komisijų nariai privalo pasirašyti pasižadėjimą dėl informacijos konfidencialumo užtikrinimo.

IX. PINIGINĘ SOCIALINĘ PARAMĄ GAUNANČIŲ ASMENŲ TEISĖS IR PAREIGOS

48. Piniginę socialinę paramą gaunantys gyventojai privalo:

48.1. išnaudoti visas teisėtas kitų pajamų gavimo galimybes (sudaryti teismo patvirtintą sutartį dėl vaiko (įvaikio) materialinio išlaikymo, kreiptis į Vaikų išlaikymo fondo administratorių, gauti teisės aktais nustatytas priklausančias išmokas ir (ar) pašalpas ir kita);

48.2. pagal Vyriausybės ar jos įgaliotos institucijos patvirtintą prašymo-paraiškos formą ir jos priedus pateikti visą ir teisingą informaciją, įrodančią bendrai gyvenančių asmenų arba vieno gyvenančio asmens teisę gauti piniginę socialinę paramą, ir būtinus piniginei socialinei paramai gauti dokumentus;

48.3. per mėnesį pranešti apie materialinės padėties pasikeitimą ar atsiradusias aplinkybes, turinčius įtakos teisei į piniginę socialinę paramą arba piniginės socialinės paramos dydžiui;

48.4. savivaldybės administracijos reikalavimu deklaruoti turimą turtą (įskaitant gaunamas pajamas) Gyventojų turto deklaravimo įstatymo nustatyta tvarka;

48.5. sudaryti savivaldybės socialiniams darbuotojams bei Komisijos nariams galimybę tikrinti gyvenimo sąlygas, turimą turtą ir užimtumą;

48.6. dalyvauti savivaldybės administracijos organizuojamoje visuomenei naudingoje veikloje Vyriausybės ar jos įgaliotos institucijos nustatyta tvarka;

48.7. dalyvauti Komisijos posėdyje, Komisijai pakvietus.

49. Piniginės socialinės paramos gavėjai turi teisę gauti visą reikiamą informaciją piniginės socialinės paramos klausimais.

X. NETEISĖTAI GAUTOS PINIGINĖS SOCIALINĖS PARAMOS IŠIEŠKOJIMAS

50. Nustačius, kad bendrai gyvenantys asmenys arba vienas gyvenantis asmuo piniginę socialinę paramą gavo neteisėtai, nes kreipimosi dėl piniginės socialinės paramos metu pateikė neteisingus duomenis apie turtą, gaunamas pajamas, bendrai gyvenančius asmenis arba kitus duomenis, reikalingus piniginei socialinei paramai skirti, arba paramos teikimo laikotarpiu per mėnesį nepranešė apie materialinės padėties pasikeitimą ar atsiradusias aplinkybes, turinčias įtakos teisei į piniginę socialinę paramą arba piniginės socialinės paramos dydžiui, bendrai gyvenantys asmenys arba vienas gyvenantis asmuo turi grąžinti neteisėtai gautą pinigų sumą arba ją sumokėti dalimis.

51. Negrąžinta neteisėtai gauta piniginė socialinė parama išskaičiuojama vadovaujantis savivaldybės administracijos priimtu sprendimu iš piniginę socialinę paramą gaunančiam asmeniui paskirtos piniginės socialinės paramos sumos išskaičiuojant ne daugiau kaip po 20 procentų mokėtinos sumos per mėnesį, jeigu nėra piniginę socialinę paramą gaunančio asmens raštu pateikto sutikimo išskaičiuoti didesnę mokėtinos sumos dalį per mėnesį ar visą mokėtiną sumą

52. Jeigu neteisėtai gauta piniginė socialinė parama negrąžinta arba neišskaičiuota, likusi skola išieškoma Lietuvos respublikos civilinio proceso kodekso nustatyta tvarka, jeigu su išieškojimu susijusios administravimo išlaidos neviršija išieškotinos sumos.

XI. PINIGINĖS SOCIALINĖS PARAMOS FINANSAVIMAS

53. Socialinės pašalpos finansuojamos iš Anykščių rajono savivaldybės biudžeto lėšų, vykdant savarankiškąją savivaldybės funkciją.

54. Kompensacijos finansuojamos iš valstybės biudžeto specialiosios tikslinės dotacijos Anykščių rajono savivaldybės biudžetui, vykdant valstybinę funkciją.

55. Kompensacijų teikimui išimties tvarka iš valstybės biudžeto specialiosios tikslinės dotacijos Anykščių rajono savivaldybės biudžetui gali būti panaudojama iki 4 procentų kompensacijoms skirtų lėšų.

XII. BAIGIAMOSIOS NUOSTATOS

56. Sprendimai dėl piniginės socialinės paramos skyrimo ar neskyrimo gali būti skundžiami Lietuvos Respublikos administracinių bylų teisenos įstatymo nustatyta tvarka.

_____________